Beurtkrag duur tot 21:00 | Netwerk24
Deur William Horne 22 Julie 2021 13:32
Fase 2-beurtkrag is Donderdag van 16:00 tot 21:00 in werking gestel.
Eskom sê in 'n verklaring nog van sy opwekkingseenhede het toe wel onklaar geraak sedert die oggend se waarskuwing en hy moet dus noodgedwonge beurtkrag toepas om die kragnetwerk te beskerm.
'n Bykomende 1 153 megawatt (MW) se opwekkingsvermoë het onklaar geraak in die twee uur sedert die waarskuwing oor beurtkrag aanvanklik Donderdag uitgereik is.
Eskom sê 'n eenheid elk by die Medupi- en Tutuka-kragstasie het skielik onklaar geraak en die herstel van nog twee eenhede (een by Medupi en een by Tutuka) wat reeds onklaar was, is vertraag en het nie soos beplan weer Donderdag aanlyn gekom nie.
Volgens die nutsmaatskappy het die foute by sy kragstasies die kragnetwerk onder te veel druk geplaas om die ligte aan te hou. Die hoë vraag na krag weens die gure weer oor die land heen beteken daar is 'n net te groot kragbehoefte om in te voorsien.
Die kragverskaffer pleit by die publiek om asseblief kragverbruik vanaand te beperk, ondanks die koue.
Altesaam is 14 137 MW se opwekkingsvermoë tans weens foute onbeskikbaar – meer as 'n kwart van Eskom se totale opwekkingsvermoë. 'n Verdere 2 924 MW is onbeskikbaar weens beplande instandhouding.